tartuNLP/wikipedia-smugri-20251201 huggingface dataset:
388 Bridge Street

388 Bridge Street on New Yorkin Brooklynillä Yhdysvalloissa sijaitseva 180 metriä korkea, 51-kerroksinen pilvenpiirtäjä. Tornin rakentaminen aloitettiin vuonna 2012, ja se valmistui 2014. Rakennuksessa on asuinhuoneistoja, ja sen päämateriaali on betoni.
Hildur (kirjasarja)

Hildur on suomalais-islantilaisen Satu Rämön kirjoittama dekkarikirjasarja. Kirjasarjaan kuuluu viisi osaa, joista ensimmäinen, "Hildur", julkaistiin vuonna 2022.
Sarjan päähenkilö, Hildur Rúnarsdóttir on menneisyyden tapahtumien vaivaama islantilainen poliisi. Hän on syntynyt kuvitteellisella Kotsdalurin tilalla, joka sijaitsee Islannin Länsivuonoilla. Nykyään Hildur asuu sekä työskentelee Ísafjörðurin kylässä, jossa tapahtuneiden murhien lisäksi hän selvittelee perheensä menneisyyden tapahtumia. Hildurin läheinen työpari on suomalainen Jakob, joka on kotoisin Helsingistä ja jonka sukujuuret ovat Äkäslompolossa.
Sarjan kolmen ensimmäisen osan pohjalta tehty näytelmä sai ensi-iltansa Turun kaupunginteatterissa marraskuussa 2024. Näytelmän on dramatisoinut Satu Rasila ja ohjannut Anne Rautiainen. Hildurin nimiroolin esitti Asta Sveholm. Hildurista tehdään myös televisiosarja, jonka kuvaukset aloitettiin Islannissa helmikuussa 2025. Tammikuussa 2024 Hildur-sarjan ulkomaanoikeudet oli myyty 13 maahan, mukaan lukien Iso-Britannia, Saksa, Alankomaat, Ranska, Pohjoismaat ja Baltia. Vuonna 2023 kirjasarjaa myytiin Suomessa kaikki laitokset mukaan lukien yhteensä lähes 330 000 kappaletta.
The Hub

The Hub on Yhdysvalloissa New Yorkin Brooklynissa sijaitseva 184 metriä korkea, 54-kerroksinen asuinkäyttöön tarkoitettu pilvenpiirtäjä. Torni rakennettiin vuosina 2014–2016, ja sen päämateriaali on betoni.
The Brooklyner

The Brooklyner on Yhdysvalloissa New Yorkin Brooklynissa sijaitseva asuinkäyttöön tarkoitettu pilvenpiirtäjä. Rakennus on 162 metriä korkea, ja siinä on 52 kerrosta. Torni rakennettiin vuosina 2008–2010, ja se on rakennettu betonista. Rakennuksen suunnitteli arkkitehtitoimisto Gerner Kronick + Valcarcel Architects.
11 Hoyt

11 Hoyt on Yhdysvalloissa New Yorkin Brooklynissa sijaitseva 188 metriä korkea, 54-kerroksinen pilvenpiirtäjä. Tornin rakentaminen aloitettiin vuonna 2017, ja se valmistui 2021. Rakennuksen päämateriaali on betoni.
Hailesin linna

Hailesin linna on Skotlannissa sijaitseva linna, jonka vanhin osa on 1200-luvulta. Linna hylättiin Oliver Cromwellin Skotlantiin hyökkäyksen jälkeen vuonna 1650.
Linnan Scheduled Monument -suojelupäätöstä puoltaa sen erinomainen kunto ja siitä mahdollisesti saatava tieto rakentamisesta, asukkaiden jokapäiväisestä elämästä ja kauppayhteyksistä. Myös historiallisella yhteydellä Maria Stuartiin on kansallista merkitystä.
Legioona (demoni)

Legioona tarkoittaa suurta ryhmää tai toisella kielellä se voi tarkoittaa "monia". Kristillisessä Raamatussa Legioona tai Legio viittaa myös demonien ryhmään, erityisesti niihin, jotka esiintyvät kahdessa Raamatun kolmesta versiosta gerasenilaisen demonin manauksesta. Uudessa testamentissa kerrotaan tapauksesta, jossa Jeesus suorittaa manauksen.
Tiivistelmä.
Luukkaan ja Markuksen evankeliumien mukaan Jeesus kohtasi Gerasassa pahojen henkien riivaaman miehen. Matteuksen mukaan miehiä oli kaksi ja he elivät Gadarassa. 
Saastainen henki oli jo pitkän aikaa pitänyt miestä otteessaan. Hänet oli köytetty ja kahlehdittu, jotta hän pysyisi aloillaan, mutta kerran toisensa jälkeen hän oli katkonut siteensä, ja pahan hengen ajamana paennut ihmisten ilmoilta. Nyt riivattu mies kulki ilman vaatteita ja asui ihmisasumuksen sijaan hautaluolissa. Hän huusi ja runteli itseään kivillä.
Jeesuksen nähdessään riivattu mies parkaisi, heittäytyi hänen eteensä ja huusi kovalla äänellä: "Mitä sinä minusta tahdot, Jeesus, Korkeimman Jumalan poika? Minä pyydän: älä kiduta minua!"
"Mikä sinun nimesi on?" Jeesus kysyi, ja sai vastauksen: "Legioona, sillä meitä on monta."
Pahat henget pyysivät, että Jeesus ei käskisi niiden syöksyä kadotuksen kuiluun. Sen sijaan ne pyysivät: "Päästä meidät sikalaumaan, anna meidän mennä sikoihin. 
"Menkää!" Jeesus sanoi. Silloin henget lähtivät miehistä ja menivät sikoihin, ja koko lauma syöksyi jyrkännettä alas järveen. Kahden tuhannen sian lauma hukkui.
Sikopaimenet kertoivat tapahtuneesta kaupungissa ja kylissä, jolloin ihmisiä lähti katsomaan, mitä oli tapahtunut.
He tulivat Jeesuksen luokse ja näkivät, että alastomana kulkenut mies, jossa oli ollut legioona henkiä, istui nyt Jeesuksen jalkojen juuressa vaatteet yllään ja täydessä järjessään. Tämä sai ihmiset pelon valtaan.
The St. Regis Toronto

The St. Regis Toronto (aiemmin Trump International Hotel &amp; Tower Toronto) on Torontossa Kanadassa sijaitseva 277 metriä korkea pilvenpiirtäjä, joka on maan toisiksi korkein rakennus. Torni rakennettiin vuosina 2007–2012, ja siinä on 63 kerrosta. Rakennuksessa on hotelli ja asuinhuoneistoja.
Toluidiinipunainen

Toluidiinipunainen (C17H13N3O3) eli CI Pigment Red 3 on aromaattisiin atsoväreihin kuuluva orgaaninen yhdiste. Yhdistettä käytetään väriaineena.
Ominaisuudet, valmistus ja käyttö.
Huoneenlämpötilassa toluidiinipunainen on punaista kiteistä ainetta. Värisävy vaihtelee kidekoon perusteella kellertävästä sinertävään. Yhdiste liukenee hieman etanoliin, asetoniin ja bentseeniin.
Toluidiinipunaista valmistetaan 2-nitro-p-toluidiinin diatsoniumsuolan ja 2-naftolin välisellä atsokytkentäreaktiolla.
Toluidiinipunaista käytetään muun muassa taiteilijaväreissä, vahaliiduissa, polyvinyylikloridin värjäämiseen ja eräissä painomusteissa. Yhdisteen valonkesto on vain kohtalainen ja liuotintenkesto huono.
Helsingin Pantti

Helsingin Pantti Oy on Suomessa toimiva panttilainaamo. 
Historiaa.
"Helsingin Pantti-Osakeyhtiö - Helsingfors Pant-Aktiebolag" perustettiin vuonna 1882. Yhtiö toimi aluksi Helsingissä.
Rakennusyhtiö Polar osti Helsingin Pantin kaikki osakkeet vuonna 1981 päästäkseen käsiksi yhtiön arvokiinteistöihin. Polar myi yhtiön liiketoiminnot KOP:n "Kansalliskortti Oy":lle vuonna 1993, josta ne päätyivät Nordealle. Nordea myi yhtiön vuonna 2004. 
Yhtiö hankki kilpailijansa Helsingin Panttilainakonttorin liiketoiminnot vuonna 1995.
Helsingin Pantti-Osakeyhtiö noteerattiin Helsingin pörssissä vuosina 1912–1935, 1937–1938 ja 1940–1968.
Toiminta.
Helsingin Pantin nykyinen toiminta käsittää panttilainauksen lisäksi korujen myyntiä ja huutokauppatoimintaa. Vuonna 2024 yhtiö toimi seitsemässä suomalaisessa kaupungissa.
Surovikino

Surovikino () on kaupunki Venäjällä. Se sijaitsee Surovikinon piirissä Volgogradin alueella ja on piirinsä hallinnollinen keskus. Kaupunki sijaitsee 15 kilometrin päässä Tširjoen suusta ja 135 kilometrin päässä Volgogradista.
Surovikinossa tiedetään olleen asutusta vuodesta 1744 lähtien. Alueella omistivat maatilan Surovikinit, joiden mukaan nimettiin vuonna 1900 perustettu Surovikinon rautatieasema. Surovikino sai kaupungin aseman vuonna 1966. Vuonna 2009 siellä oli 19 700 asukasta. Surovikinossa on muun muassa useita oppilaitoksia, paikallishistorian museo ja Arkkienkeli Mikaelin kirkko.
23. elokuuta 2024 Surovikinon korkean turvallisuustason IK-19-rangaistuslaitoksessa puhkesi vankilakapina, jossa vangit ottivat henkilökunnan jäseniä panttivangeiksi. Vähintään yhden kerrottiin kuolleen. Kesäkuussa 2024 Rostovin alueella oli ollut vastaava kapina, jossa Isis-järjestöä tukeneiden vankien ryhmä sieppasi kaksi vartijaa.
Daniel Marot

Daniel Marot 2. Daniel M. (1661 Pariisi, Ranska – 1752 Haag, Alankomaat) oli ranskalainen arkkitehti ja kaivertaja. Hänen isänsä oli arkkitehti Jean Marot. Hän oli protestantti, ja kun Nantesin edikti peruttiin 1685, hän pakeni Hollantiin. Hän tuli Oranian prinssi Vilhelmin arkkitehdiksi ja seurasi tätä Englantiin, jossa hänen oletetaan suunnitelleen Hampton Courtin palatsin puutarhat. Vilhelmin kuoltua 1702 hän palasi Hollantiin, jossa hän rakensi muun muassa Haagin kuninkaallisen palatsin audienssisalin. Hänen poikansa oli taidemaalari Daniel Marot nuorempi (1695–1769).
Vehmasjärvi (Suonenjoki)

Vehmasjärvi on Pohjois-Savossa Suonenjoella Kärkkäälässä sijaitseva järvi. Etäisyys Kuopiosta on 34 kilometriä lounaaseen.
Maantietoa.
Vehmasjärvi on 1,5 kilometriä pitkä, 1,1 kilometriä leveä, ja sen pinta-ala on 47 hehtaaria. Se on muodostunut itäpuolisten Vehmaanmäen, Romuvuoren, Tuuliaismäen ja Soikanvuoren sekä läntisen Isoahon väliseen painaumaan. Tuuliaismäki kohoaa lähes 40 metriä järvenpinnan yläpuolelle. Järven piirteitä ovat etelään päin kapeneva Kirkkolahti ja länteen työntyvä huomattava Piispanlahti. Matalaa lahdensuuta suojaa saari. Muita lahtia ovat pohjoisessa Marttilanlahti ja koillisessa Hevoslahti, jossa sijaitsee rannan tuntumassa toinen saari. Saarille ei ole merkitty karttoihin nimiä. Järvi on luodattu ja siitä on julkaistu syvyyskartat. Järvessä on kolme syvännettä. Pääaltaan eteläisessä syvänteessä on 30,4 metriä syvää , pohjoisessa syvänteessä 13,0 metriä ja Piispanlahden syvänteessä 8,2 metriä syvää. Järviwikin mukaan Vehmasjärvi on Suonenjoen viidenneksi syvin vakavesi, kun kriteerinä on keskisyvyyden sijaan syvin kohta.
Järven rantaviivan pituus on 5,2 kilometriä. Se on metsämaata, mutta koillisrannassa peltomaat ulottuvat rantaan asti. Siellä sijaitsee Kärkkäälän kulmakunta. Järven rannoilla ei ole kiinteää asutusta, mutta sinne on rakennettu viisi vapaa-ajan asuntoa. Järven itäpuolitse Kärkkäälän peltojen halki kulkee paikallistie 16157.
Vesistösuhteet.
Järvi sijaitsee Kymijoen vesistössä (vesistöaluetunnus 14) Rautalammin reitin valuma-alueen (14.7) Virmasveden alueella (14.72), jonka Petäjäjoen valuma-alueeseen (14.728) järvi kuuluu. Se on valuma-alueensa latvajärviä. Petäjäjoen valuma-alueella on 40 vähintään hehtaarin laajuista vakavettä, joista Vehmasjärvi on kuudenneksi laajin. Valuma-alueen järvistä vain Iso-Rasti on yli neliökilometrin laajuinen. Järven vedenpinnan korkeus on 141,8 metriä mpy. Kirkkolahdessa sijaitsee järven luusua, josta alkaa Rastipuro. Se laskee yli kilometrin päässä Iso-Rastiin (274 ha), jolloin puron pudotukseksi muodostuu 7,0 metriä. Vehmasjärven Piispanlahteen laskee Kartiskalammen (8 ha) laskuoja ja itärantaan Luiponlammen (4 ha) laskuoja Luiponpuro.
Ireen Sheer

Ireen Sheer (virallisesti Ireen Wooldridge, s. 25. helmikuuta 1949 Romford, Englanti) on saksalais-brittiläinen muusikko. Hänen tyylilajinaan on iskelmämusiikki. Ireen Sheerin menestynein kappale on "Goodbye Mama".
Ura.
Ireen Sheerin isä oli englantilainen ja äiti saksalainen. Taiteilijanimen taustalla on Ireen Sheerin isoäidin sukunimi Schir. Ireen Sheer lähti viihdebisnekseen jo lapsena, hän esitti vuonna 1961 BBC:n kykyjenetsintäkilpailussa Elvis Presleyn kappaleen "It's Now or Never". Soolouransa hän aloitti vuonna 1970 Saksassa. Levy-yhtiö Polydor julkaisi vuonna 1971 singlen "Oh Holiday", joka on saksankielinen versio englantilaisesta menestyskappaleesta "Hey Pleasure Man". Säveltäjä Ralph Siegel kirjoitti Ireen Sheerille kappaleen "Goodbye Mama", joka nousi Saksan listoilla viiden myydyimmän joukkoon.
Sheer on osallistunut Eurovision laulukilpailuun vuosina 1974, 1978 ja 1985. Vuonna 1974 hän edusti Luxemburgia kappaleella "Bye, Bye, I Love You" ja sijoittui kilpailun neljänneksi. Vuonna 1978 hän edusti Saksaa kappaleella "Feuer" ja sijoittui kuudenneksi. Vuonna 1985 hän oli mukana Luxemburgia edustaneessa kuuden hengen solistiryhmässä kappaleella "Children, Kinder, Enfants", joka sijoittui 13:nneksi.
Sittemmin Ireen Sheerin studioalbumeita on julkaistu noin 20, viimeisimpänä "Aufwiedersehen-Goodbye" (2022). Ireen Sheer on ollut useaan otteeseen television musiikkiohjelmien vieraana ja hänen arvioidaan esiintyneen 60 vuoden aikana 7 000 kertaa. Hän päätti lopettaa uransa 2020-luvun alussa, päätöstä avitti koronapandemia. Saksan kansalaisuuden Ireen Sheer sai 2020, hän haki sitä brexitin takia.
Proletarsk

Proletarsk () on kaupunki Rostovin alueella Venäjällä. Sen väkiluku oli 18 983 vuonna 2021. Proletarsk on Proletarskin piirin hallintokeskus ja sijaitsee 220 kilometrin päässä Donin Rostovista. Kaupunki sijaitsee Manytšjoen varrella.
Proletarsk kehittyi Velikoknjažeskajan kylän ympärille 1900-luvulla. Se onkin yksi alueen uusimmista kaupungeista. Ukraina sytytti kaupungissa sijaitsevaan Kavkazin öljyvarastoon suuren tulipalon 18. elokuuta 2024. Kaupunkiin julistettiin hätätila. Tulipalo jatkui vielä 23. elokuuta 2024, jolloin Venäjän mukaan Ukraina teki kohteeseen uuden iskun.
Malaja Loknja

Malaja Loknja () on kylä Kurskin alueeseen kuuluvassa Sudžan piirissä Venäjällä. Siellä oli 799 asukasta vuonna 2010. Malaja Loknja sijaitsee 11,5–14 kilometrin päässä Ukrainan rajasta.
Malaja Loknjassa on naisvankila, jossa on pidetty 10–20 vuoden vankeusrangaistuksiin tuomittuja naisia vuodesta 2011. Elokuussa 2024 Malaja Loknjassa alettiin käydä taisteluita. Venäläiset sotabloggarit kirjoittivat Malaja Loknjan tulleen lähes täysin ukrainalaisyksiköiden piirittämäksi, mutta sotilaiden jatkaneen puolustautumista vankilan sisältä käsin. Venäjän puolustusministeriö kuitenkin väitti kaikkien Ukrainan hyökkäysten tulleen torjutuiksi.
Magna Lykseth-Skogman

Magna Elvine Lykseth-Skogman (6. helmikuuta 1874 – 13. marraskuuta, 1949), myös Magna Lykseth-Schjerven oli norjalaissyntyinen ruotsalainen sopraano. Hänen ensiesiintymisensä oli Santuzzin rooli Mascagnin oopperassa Cavalleria rusticana, joka esitettiin Ruotsin kuninkaallisessa oopperassa vuonna 1901. Hän työskenteli oopperatalossa vuoteen 1918 saakka ja eteni primadonnaksi. Hän esiintyi useiden oopperoiden päähahmona, mutta parhaiten hänet muistetaan Wagner-tulkinnoista. Hän esitti esimerkiksi Brünnhilden roolin Siegfriedin, Jumalten tuhon sekä Isolden Ruotsin ensiesityksissä vuonna 1909. Häntä pidetään yhtenä sukupolvensa parhaista ruotsalaisista oopperalaulajista. Hänet palkittiin Litteris et Artibus -ansiomerkillä 1907, ja hänet nimitettiin Ruotsin kuninkaallinen musiikkiakatemian jäseneksi vuonna 1912.
Marin kirkko

Marin kirkko () on Enebakkin kunnassa Akershusin läänissä Norjassa sijaitseva puinen pitkäkirkko vuodelta 1761.
Engerdalin kirkko

Engerdalin kirkko () on Engerdalin kunnassa Innlandetin läänissä Norjassa sijaitseva puinen pitkäkirkko vuodelta 1873.
Drevsjøn kirkko

Drevsjøn kirkko () on Engerdalin kunnassa Innlandetin läänissä Norjassa sijaitseva puinen pitkäkirkko vuodelta 1847.
Søre Elvdalin kirkko

Søre Elvdalin kirkko () on Norjassa Innlandetin läänin Engerdalin kunnassa sijaitseva puinen pitkäkirkko vuodelta 1885.
Sømådalin kirkko

Sømådalin kirkko () on Engerdalin kunnassa Innlandetin läänissä Norjassa sijaitseva puinen pitkäkirkko vuodelta 1937.
Elgån kirkko

Elgån kirkko () on Engerdalin kunnassa Innlandetin läänissä Norjassa sijaitseva puinen pitkäkirkko vuodelta 1946.
Jørgen Jørgensen (1891–1963)

Jørgen Jørgensen (7. kesäkuuta 1891 Ullerup – 5. heinäkuuta 1963) oli tanskalainen konservatiivisen kansanpuolueen poliitikko, joka oli kansanedustaja vuosina 1939–1963 ja toimi Tanskan liikenne- ja viestintäministerinä 1952–1953.
Jørgen Jørgensen

Jørgen Jørgensen on seuraavien henkilöiden nimi:
Scotia Plaza

Scotia Plaza tai Scotia Tower on Torontossa Kanadassa sijaitseva 275 metriä korkea, 68-kerroksinen pilvenpiirtäjä. Torni rakennettiin vuosina 1985–1988, ja se on toimistokäytössä. Rakennus on saanut energiaystävällisyydestään kultaisen LEED-sertifikaatin.
Heini Kataja-Kantola

Heini Johanna Kataja-Kantola (o.s. Kataja, s. 29. tammikuuta 1968 Porvoo) on suomalainen kanttori, urkuri, kirjailija, runoilija ja säveltäjä. Heini syntyi pappisperheeseen. Isä Jussi Kataja oli teologian maisteri, myöhemmin kirkkoherra ja äiti maatalous- ja metsätieteiden maisteri Ulla Kataja (o.s. Kuivalahti). Musikaalinen ja runoileva tytär Heini on tehnyt runoteoksia, hengellisiä lauluja ja sävellyksiä nuoresta lähtien. Raamattuopiston työkautena hän urakoi 400 laulun pohjaehdotuksen Viidennen herätysliikkeen laulukirjalle ja keksi sille nimen Viisikielinen. Myös uusien evankelisten laulujen kokoelmaa Siionin kannel 2 tehtäessä Heinin osuus toimituskunnassa oli merkittävä.
Opinnot.
Heini Kataja pääsi ylioppilaaksi 1987 opiskeltuaan Linikkalan lukiossa Forssassa.
Kataja lähti opiskelemaan Sibelius-Akatemiaan (SibA) Helsingissä, josta valmistui musiikin maisteriksi 1994. Samana vuonna hän sai valmiiksi A-kanttorin tutkinnon, jota varten Kataja opiskeli ylimmän tason opinnot SibA:ssa syventymiskohteinaan urkujensoitto ja virsiprojekti.
Lisäksi Kataja-Kantolana hän on tehnyt kasvatustieteen ja teologian opintoja Helsingin ja Itä-Suomen yliopistoissa.
Oma perhe.
Kataja vihittiin pastori Asko Kantolan kanssa 1999, jolloin Heinistä tuli Kataja-Kantola. Perheeseen syntyi neljä lasta. 
Työura.
Valmistuttuaan Kataja-Kantola aloitti Helsingin Kulosaaressa kanttorina ja vt. nuorisonohjaajana 1994-1995 ja jatkoi Suomen Raamattuopiston kanttorina ja musiikinopettajana 1995-2002. Hangon suomalaisen seurakunnan kanttorina hän oli 2004-2005. Tampereen hiippakuntakanttorina Kataja-Kantola toimi 2006-2007 sekä Ilmajoen seurakunnan kanttorin virassa hän oli 2007-2010 ja 2012-2018. Välillä 2011-2012 hän hoiti hiippakuntasihteerin virkaa Lapuan tuomiokapitulissa. Jokioisten seurakunnan kanttorina Kataja-Kantola on ollut vuodesta 2019 alkaen. Vuosivälillä 2022-2023 hän hoiti Evankelisen lähetysyhdistys ELY ry:n musiikkisihteerin tointa.
Huomioita.
Kataja-Kantola oli Viulunsoittaja katolla samannimisessä musikaalissa Ypäjän musiikkiteatterissa 1990-1991.
Lapuan hiippakunnan tuomiokapituli myönsi Kataja-Kantolalle Director cantus –arvonimen 2014.
One Bloor

One Bloor on Torontossa Kanadassa sijaitseva 257 metriä korkea, 78-kerroksinen pilvenpiirtäjä. Rakennus on tarkoitettu asuinkäyttöön, ja sen päämateriaali on betoni. Tornin rakentaminen aloittiin vuonna 2011, ja se valmistui 2017.
The Bow

The Bow on Calgaryssä Kanadassa sijaitseva 238 metriä korkea, 57-kerroksinen pilvenpiirtäjä. Torni rakennettiin vuosina 2007–2012, ja se on tarkoitettu toimistokäyttöön. Rakennuksen suunnitteli arkkitehtitoimisto Foster + Partners.
American Samoa Community College

American Samoa Community College on Pago Pagossa sijaitseva community college ja territorion ainoa korkeakoulutusta tarjoava taho. Koulu perustettiin vuonna 1970 ja siellä opetettiin aluksi humanistisia ja teknisiä tieteitä sekä järjestettiin opettajakoulutusta. Aluksi kursseja järjestettiin vanhassa maanmittauslaitoksessa ja myöhemmin entisessä lukiossa. Vuonna 1979 se sai liittovaltion osoittaman tontin, jonne alettiin rakentamaan uusia tiloja.
Vuonna 2016 koulun rehtoriksi valittiin Rosevonne Makaiwi Pato. Hallinnollisesti koulu jakautuu 18 osastoon sen opintotarjonnan mukaan. Yliopiston yhteydessä toimii samoalaisopintojen instituutti, jonka tehtävä on edistää oppiaineiden rajat ylittävällä tavalla samoan kieltä, kulttuuria ja historiaa.
Koulu perii lukukausimaksua sen mukaan, ovatko opiskelijat territorion asukkaita (5460 $) vai sen ulkopuolelta tulleita (5760 $). Vuonna 2022 opiskelijoita oli 1301.
Erik Brahe (1722–1756)

Erik Brahe (23. kesäkuuta 1722 Tukholma – 23. heinäkuuta 1756 Tukholma) oli ruotsalainen kreivi, eversti ja poliitikko. Hovin suosiota nauttinutta Brahea syytettiin yhdeksi Loviisa Ulriikan epäonnistuneen vallankaappausyrityksen johtohahmoista ja hänet teloitettiin vuonna 1756.
Erik Brahen lapsenlapsi oli Magnus Brahe.
Erik Brahe

Erik Brahe on seuraavien henkilöiden nimi:
Nina Matvijenko

Nina Mytrofanivna Matvijenko (; 10. lokakuuta 1947 Žytomyrin alue – 8. lokakuuta 2023) oli ukrainalainen laulaja. Hän tuli tunnetuksi kansanmusiikin esittäjänä.
Matvijenko aloitti uransa vuonna 1968 Hryhori Verovkan mukaan nimetyn kansanmusiikkikuoron laulajana. Hänelle myönnettiin Ukrainan ansioituneen taiteilijan arvonimi vuonna 1978, Ukrainan kansantaiteilijan arvonimi vuonna 1985 ja Ukrainan sankarin arvonimi vuonna 2006. Lisäksi hän sai Ševtšenkon palkinnon vuonna 1988. Matvijenko teki pitkäaikaista yhteistyötä Kyjivska kamerata -kokoonpanon kanssa. Neuvostoliiton viranomaiset eivät sallineet hänelle ulkomailla esiintymistä ennen vuotta 1986, koska häntä epäiltiin ukrainalaisen nationalismin kannattajaksi ukrainalaisen ja ukrainankielisen ohjelmiston johdosta.
Matvijenko esiintyi urallaan useissa televisio-ohjelmissa, kuunnelmissa ja elokuvissa, joihin kuului Juri Iljenkon ohjaama "Solomjani dzvony". Hän oli vuodesta 1971 naimisissa taiteilija Petro Hontšarin kanssa ja sai kolme lasta.
Vladimir Tšub

Vladimir Fjodorovitš Tšub (; s. 24. heinäkuuta 1948 Pinsk, Valko-Venäjän SNT) on venäläinen Yhtenäinen Venäjä -puolueen poliitikko.
Tšub kouluttautui insinööriksi. Myöhemmin hän lisäksi valmistui kommunistipuolueen alaisesta puoluekorkeakoulusta ja Neuvostoliiton ministerien neuvoston alaisesta kansantalouden akatemiasta. Tšub pääsi Donin Rostovin kaupunginvaltuuston puhemieheksi vuonna 1990. Hän toimi Rostovin alueen kuvernöörinä vuosina 1996–2010. Hän istui Venäjän liittoneuvoston jäsenenä vuosina 1996–2001 ja 2011–2016. Tšub on saanut muun muassa luokan II Kunniamerkin ansioista isänmaalle.
Shangri-La Toronto

Shangri-La Toronto on Torontossa Kanadassa sijaitseva 214 metriä korkea, 65-kerroksinen pilvenpiirtäjä. Rakennuksessa on hotelli ja asuinhuoneistoja. Torni rakennettiin vuosina 2007–2012, ja sen suunnitteli arkkitehtitoimisto Hariri Pontarini Architects.
Ritz-Carlton Toronto

Ritz-Carlton Toronto on Torontossa Kanadassa sijaitseva 210 metriä korkea, 54-kerroksinen pilvenpiirtäjä. Tornin rakentaminen aloittiin vuonna 2007, ja se valmistui 2011. Rakennuksessa on hotelli- ja asuinhuoneistoja, ja sen suunnitteli arkkitehtitoimisto Kohn Pedersen Fox.
Tahoe Knight Monsters

Tahoe Knight Monsters on yhdysvaltalainen jääkiekkoseura, joka on kotoisin Statelinen kaupungista, Nevadan osavaltiosta. Joukkue pelaa ECHL-liigaa ja toimii yhteistyöseurana NHL-liigassa pelaavalle Vegas Golden Knightsille ja AHL:ssä pelaavalle Henderson Silver Knightsille. 
Joukkue kaudella 2025–2026.
"(Tilanne 26. marraskuuta 2025)"
Valmennus &amp; Joukkueenjohto.
"Lähde: EliteProspects"
L Tower

L Tower on Torontossa Kanadassa sijaitseva asuinkäytössä oleva pilvenpiirtäjä. Rakennus on 205 metriä korkea, ja siinä on 59 kerrosta. Tornin rakentaminen aloitettiin vuonna 2010, ja se valmistui 2015. Rakennuksen suunnitteli Daniel Libeskind.
Brookfield Place (Toronto)

Brookfield Place (ennen BCE Place) on Torontossa Kanadassa sijaitseva 261 metriä korkea pilvenpiirtäjä. Torni rakennettiin vuosina 1987–1990, ja siinä on 53 kerrosta. Rakennuksessa on toimistotiloja, ja se on saanut energiaystävällisyydestään kultaisen LEED-sertifikaatin.
Bloomington Bison

Bloomington Bison on yhdysvaltalainen jääkiekkoseura, joka on kotoisin Bloomingtonin kaupungista, Illinoisin osavaltiosta. Joukkue pelaa ECHL-liigaa ja toimii yhteistyöseurana NHL-liigassa pelaavalle New York Rangersille ja AHL:ssä pelaavalle Hartford Wolf Packille. 
Joukkue kaudella 2025–2026.
"(Tilanne 16. marraskuuta 2025)"
Valmennus &amp; Joukkueenjohto.
"Lähde: EliteProspects"
Olimpijski

Olimpijski () on Moskovassa sijaitseva sisäareena. Se rakennettiin vuoden 1980 kesäolympialaisia ​​varten. Areena oli jaettu kahteen erilliseen saliin ja siellä järjestettiin koripallo- ja nyrkkeilytapahtumat. Areena suljettiin maaliskuussa 2019 ja purettiin vuonna 2020 uuden kompleksin rakentamista varten.
Tapahtumat.
Urheilu.
Osa Olimpijski-urheilukeskuksesta muodosti yhden arkkitehtuurisen kokonaisuuden ja toinen osa samaan aikaan rakennettu uima-allas-tapahtumapaikan. Areenan kapasiteetti oli täytena 80 000 ihmistä ja stadionille mahtui jopa 16 000 ihmistä televisioituihin tapahtumiin. Stadionilla pidettyihin urheilutapahtumiin kuuluivat mm. Kremlin Cup -tennisturnaus. Se oli myös maailman ensimmäinen jääpallon sisäareena. Siellä järjestettiin jaapallon maailmanmestaruuskilpailut vuonna 1989 ja 2008.
Areenalla on järjestetty vuoden 1999 FIBA ​​EuroStars -peli ja vuoden 2005 Euroliigan Final Four. Vuoden 2013 Euroopan taidevoimistelumestaruuskilpailut pidettiin stadionilla 17.-23. huhtikuuta 2013.
Paikka isännöi World Boxing Super Series -sarjan miesten alemman raskaansarjan finaalia Oleksandr Usykin ja Murat Gassievin välillä 24 000 katsojan edessä 21. heinäkuuta 2018. Usyk voitti ottelun ja hänestä tuli ensimmäinen alemman raskaansarjan ottelija, jolla on ollut hallussa kaikki neljä maailmanmestaruusvyötä yhtä aikaa (WBA–WBC–IBF–WBO). Muhammad Alin leski Lonnie Ali luovutti Ali-palkinnon Usykille ottelun jälkeen.
Musiikki.
Olimpijski oli ennen purkamista Venäjän suurin sisäkonserttiareena. Monet kansainväliset artistit soittivat areenalla konsertteja osana maailmankiertuettaan, kuten A-ha, Asia, Depeche Mode, Mylène Farmer, Beyoncé, Britney Spears, Black Sabbath, Slipknot, Enrique Iglesias, George Michael, Imagine Dragons, Iron Maiden, Jamiroquai, Justin Bieber, Justin Timberlake, Kylie Minogue, Lady Gaga, Linkin Park, Madonna, Muse, Nazareth, Paul McCartney, Pink Floyd, Roger Waters, Rihanna, Robbie Williams, Roxette ja Whitney Houston. Paikka isännöi Eurovision laulukilpailuavuonna 2009 Venäjän ensimmäistä kertaa isännöidessä kilpailua.
Six + Live!

Six + Live! on suomalaisen Tasavallan Presidentti -yhtyeen vuonna 2007 julkaistu DVD. Se on kuvattu kahdessa konsertissa edellisvuoden marraskuussa Helsingin Savoy-teatterissa ja Tampereen Klubilla. Mukana on myös haastatteluja sekä Yleltä ja BBC:ltä kerättyä arkistomateriaalia.
Arvioita.
"Soundi"-lehdessä 12/2007 DVD:tä arvioi Petri Silas, joka kuvailee soittajien olevan hyvässä kunnossa, mutta yhteissoitossa on puutteita. Silas kritisoi myös solisti Frank Robsonin tapaa lukea laulujen sanat suoraan papereista. Kiitosta saa sen sijaan DVD:n ekstraosio, joka tekee "Six + Livestä" aiempaa "Still Struggling for Freedom" -livelevyä tärkeämmän julkaisun.
Tiina Vainio

Tiina Vainio (s. 1960 Sauvo) on suomalainen taidemaalari ja -graafikko. Hän työskentelee laaja-alaisesti erilaisilla materiaaleilla ja taiteen tekotavoilla ja on tehnyt projekteja, joihin liittyy yhteistyötä eri alojen välillä. Vainio on toiminut myös luottamustehtävissä taiteilijajärjestöissä.
Taiteellinen työskentely.
Vainion tuotantoon kuuluu maalauksia, grafiikkaa, installaatioita ja veistoksia. Hänen teostensa aihepiiri liittyy usein luontoon ja ihmisen muuttuvaan ympäristöön. Vainio on tutkinut myös koneiden ja työkalujen estetiikkaa kuvaten maalauksiinsa purku-uhan alaisia taloja sekä työkaluja ruuvimeisseleistä betonimyllyihin ja maansiirtokoneisiin. 
Julkisen tilan taide.
Turun seudulla on useita Vainion toteuttamia julkisen tilan teoksia. Yhdessä Paula Soinisen kanssa Vainio teki Turun Viinamäenkadun päiväkotiin prosenttiperiaate-hankkeena 14-osaisen mosaiikkiteoskokonaisuuden "Kalat kertovat perhosille" (2022)"," jonka aiheet ja materiaalit liittyvät alueella sijainneeseen Kupittaan saven keramiikkatehtaaseen. "Ajan rajat" (2014) on kolmiosainen teos Raision kirjastotalossa. Kivisestä polusta, akryylilevylle tehdyistä maalauksista ja kasvavasta tammesta rakentuva teos kuvaa Raision alueen muodostumista ja rantaviivan siirtymistä vuosituhansien aikana. Teoksen muotojen pohjana on käytetty Raision karttoja. Minna Maija Lappalaisen kanssa Vainio suunnitteli ja toteutti vuonna 2007 Velkuan Teersalon rannan joutomaan muutostyön tori- ja puistoalueeksi ekologisuuden ja paikallisten toiveet huomioiden.
Lavasteet.
Taiteellisen työskentelynsä osana Vainio on toteuttanut myös lavasteita muun muassa koreografi Satu Tuittilan ja Nina Renvallin tanssiteoksiin. Esimerkiksi Tuittilan ilmastonmuutosta käsitelleessä tanssi-installaatiossa "Katoava kalotti" (2018) Vainion näyttely teoksineen tarjosi tanssiesityksen puitteet.
Taiteilijakollektiivi Merisiskot.
Vainio kuuluu vuonna 2018 perustettuun, neljän turkulaisen taiteilijan muodostamaan Merisiskot-taiteilijakollektiiviin, jonka muut jäsenet ovat Kati Immonen, Elina Ruohonen ja Mari Krappala. Ryhmä tekee ekologista taidetta ja keskittyy ns. tumman ekologian tutkimiseen taiteen keinoin, mutta tekee myös meren hyväksi käytännön työtä. Erityisenä kiinnostuksen kohteena on Itämeri ja saariston ekologia. Kollektiivin taiteellinen tutkimus on kohdistunut mm. Örön saareen.
Opinnot.
Vainio on valmistunut Turun piirustuskoulun maalauslinjalta vuonna 1990. Hän on opiskellut lisäksi taidepedagogiikkaa Taideteollisessa korkeakoulussa ja Pietarin taideakatemiassa. Vainiolla on lisäksi oikeustieteen tutkinto.
Saint-Jean-Lespinasse

Saint-Jean-Lespinasse on kunta Lounais-Ranskassa Lotin departementissa Oksitanian alueella. Se sijaitsee Bavejoen varrella, noin 41 kilometriä Figeacin kaupungista pohjoiseen.
Saint-Jean-Baptisten kirkko rakennettiin 1100-luvun alkupuoliskolla. Tyyliltään kirkko on suurelta osin romaaninen. 1400-luvun lopulla tähän rakennukseen lisättiin kivipilareilla tuettu kuisti. Kirkkoa koristavat 1400-luvun seinämaalaukset, jotka vaurioituivat 1500-luvulla käydyissä Ranskan uskonsodissa. Kuorissa on kullattu puinen tabernaakkeli 1600-luvun lopulta. Kirkon sisäseinää kiertää litre funéraire, maalattu surunauha, joka tehtiin 1700-luvulla Turennen viimeisen varakreivin hautajaisiin.
Château de Montal on renessanssiasunto, jonka rakentamisen Jeanne de Balsac aloitti vuonna 1519. Hän oli viiden lapsen äiti, joka oli jäänyt leskeksi vuonna 1510 miehensä Amaury II de Montalin kuoleman jälkeen. Jeanne on Robert de Balsacin tytär, joka tunnetaan osallistumisestaan italialaissotiin sekä sotastrategiaa ja moraalia koskevista tutkielmistaan. Tämä sai Jeannen tilaamaan asuntonsa italialaisten linnojen inspiroimana. 1500-luvun lopulla siirtyi uudelle omistajalle. 1700-luvun lopulla käydyn Ranskan suuren vallankumouksen jälkeen linna muutettiin ensin maatilaksi ja myöhemmin majataloksi. Vuoteen 1879 mennessä paikka oli rappeutunut. Vuosina 1881 ja 1903 linnan arvokkaat veistetyt koristeet huutokaupattiin, ja ne päätyivät museoihin ja yksityisiin kokoelmiin. Vuonna 1908 teollisuusmies ja taiteen suojelija Maurice Fenaille osti linnan ja entisöi sen viidessä vuodessa. Hän kunnosti suurimman osan sisustuksesta ja pyysi Rodinin työpajaa jäljentämään puuttuvat palaset. Kun työ valmistui vuonna 1913, hän lahjoitti linnan Ranskan valtiolle. Toisen maailmansodan aikana, vuosina 1943-1945, Mona Lisa oli linnassa säilytettävänä.
Olympia-Einkaufszentrumin metroasema

Olympia-Einkaufszentrum on Münchenin metron asema, jonka rakennustyöt aloitettiin heinäkuussa 1999. Asema avattiin 31. lokakuuta 2004 ja palvelee Olympiaparkin alueen Olympia-Einkaufszentrum-ostoskeskusta Moosachin kaupunginosassa. Se on U1-linjan pääteasema. U3-linjan laajennuksen rakennustyöt Olympia-Einkaufszentrumiin aloitettiin heinäkuussa 2003, ja U3-linjan oma asema avattiin 28. lokakuuta 2007. Se toimi linjan pääteasemana 11. joulukuuta 2010 asti, jolloin linjaa jatkettiin Moosachiin.
Asema on myös ruuhka-aikoina toimivan U7-linjan pääteasema.
Am Hartin metroasema

Am Hart on Münchenin metron U2-linjan asema, joka avattiin 20. marraskuuta 1993. Aseman suunniteli arkkitehtitoimisto Hilmer Sattler.
Salem's Lot – painajainen

Salem's Lot – painajainen () on yhdysvaltalainen kauhuelokuva, jonka ohjasi ja käsikirjoitti Gary Dauberman. Se perustuu kirjailija Stephen Kingin vuoden 1975 kauhuromaaniin "Painajainen", ja kirjan tavoin se kertoo tarinan Ben Mears -nimisestä kirjailijasta, joka saapuu vanhaan kotikaupunkiinsa Jerusalem's Lotiin huomatakseen sen päätyvän pahojen voimien valtaan vampyyriepidemian muodossa. Elokuvan pääosaa näyttelee Lewis Pullman.
Elokuva julkaistiin Max -suoratoistopalvelussa 3. lokakuuta 2024.
Vastaanotto.
Elokuva sai ilmestyessään kriitikoilta ristiriitaisen vastaanoton. Rotten Tomatoes -sivustolla elokuvan tuoreusprosentti on 45% perustuen 95 arvosteluun.
Arvosteluja.
 Jouni Vikman, "Episodi"
&lt;br&gt; Niina Enqvist, "Ilta-Sanomat"
&lt;br&gt; Mikko-Pekka Heikkinen, "Helsingin Sanomat"&lt;br&gt; Helinä Laajalahti, "Muropaketti"&lt;br&gt; Tuomas Riskala, "Seiska"
Basler Straßen metroasema

Basler Straße on Münchenin metron U3-linjan metroasema. Se avattiin 1. kesäkuuta 1991. Aseman suunnittelivat arkkitehdit Otto Schultz-Brauns ja Sepp Wanie yhdessä Münchenin kaupungin metro-osaston kanssa. Asema sijaitsee 8 metriä Züricher Straßen alapuolella.
Claes Borgström

Claes Borgström (21. heinäkuuta 1944 – 15. toukokuuta 2020) oli ruotsalainen juristi, poliitikko ja Ruotsin tasa-arvovaltuutettu vuosina 2000–2007. Hänet tunnettiin myös Sture Bergwallin puolustusasianajajana sekä Julian Assangea raiskauksesta syyttäneiden naisten oikeusavustajana. Borgström kuului Sosiaalidemokraattiseen puolueeseen, kunnes vuonna 2013 siirtyi Vasemmistopuolueeseen. Borgströmillä oli yhteinen asianajotoimisto entisen oikeusministerin Thomas Bodströmin kanssa vuosina 2007–2014.
Borgström menehtyi koronaviruksen aiheuttamaan tautiin toukokuussa 2020.
Padirac

Padirac on kunta Lounais-Ranskassa Lotin departementissa Oksitanian alueella. Se sijaitsee noin 43 kilometriä Gourdonin kaupungista itään.
Kunta on Parc Naturel Régional des Causses du Quercy -luonnonpuiston pohjoisosassa. Kunnan suosituin nähtävyys on Gouffre de Padirac, jossa käy vuosittain yli puoli miljoonaa vierailijaa. Se on kalkkikiveen ajan myötä muotoutunut 103 metriä syvä luonnollinen onkalo, ja siihen liittyy maanalaisten vesivirtojen verkosto. Onkalon ja luolaston tutkimisen aloitti speleologi Édouard-Alfred Martel, joka onnistui laskeutumaan onkaloon ryhmineen vuonna 1889. Martelilla oli visio tehdä paikasta yleisönähtävyys, ja hän onnistui keräämään hankkeelle rahoituksen. Viralliset avajaiset pidettiin 10. huhtikuuta 1899.
Elsa Norring-Clever

Elsa Norring-Clever (1871 – 20. elokuuta 1929 Tallinna) oli suomalainen oopperalaulaja ja laulunopettaja.
Elsa Norring-Cleverin vanhemmat olivat pakkahuoneentarkastaja Alfred Norring ja Hanna Forstén. Hän aloitti lauluopintonsa tätinsä Anna Forsténin johdolla ja hän täydensi niitä sitten enonsa professori Filip Forsténin oppilaana Wienissä. Elsa Norring-Clever opiskeli vielä Artot'n ja Pauline Luccan laululuokilla sekä Italiassa, jossa hän myöskin vieraili oopperassa. Hän asui ennen Venäjän vallankumousta Pietarissa ja oli myös siellä tunnettu laulajana esiintyen mm serkkunsa, hovioopperalaulaja Hjalmar Freyn kanssa Pietarissa sekä kiertueilla eri puolilla Suomea. Sittemmin Elsa Norring-Clever toimi laulupedagogina Viipurissa, lähinnä opettajana Viipurin musiikkiopistossa ja myös yksityisopettajana.
Elsa Norring-Clever oli naimisissa vuodesta 1900 kauppias ja konsuli Ferdinand Cleverin (1870–1948) kanssa.
Magnus Brahe

Magnus Brahe (2. syyskuuta 1790 Tukholma – 16. syyskuuta 1844 Tukholma) oli ruotsalainen kreivi ja upseeri, vuodesta 1834 valtakunnanmarsalkka. Hän oli kuningas Kaarle XIV Juhanan läheinen apulainen ja ystävä toimien muun muassa tämän tulkkina. Brahe sai asemallaan paljon vaikutusvaltaa valtakunnan asioihin, minkä vuoksi liberaali oppositio alkoi puhua ”Brahevallasta” (ruots. "Brahevälde").
Brahen isoisä oli Erik Brahe, joka teloitettiin vuonna 1756 Loviisa Ulriikan epäonnistuneen vallankaappausyrityksen seurauksena.
Olof Johan Södermark

Olof Johan Sandberg (11. toukokuuta 1790 Landskrona – 15. lokakuuta 1848 Tukholma) oli ruotsalainen taidemaalari. Hänet tunnetaan erityisesti muotokuvistaan.
Etnen kirkko

Etnen kirkko () on Etnen kunnassa Vestlandin läänissä Norjassa sijaitseva kivinen pitkäkirkko vuodelta 2013.
Jatkosodan pommitukset Helsingissä

Jatkosodan pommitukset Helsingissä aloittivat jatkosodan ja päättivät välirauhan.
Osana toista maailmansotaa Saksa aloitti hyökkäyksensä itään 22. kesäkuuta 1941 myös Suomen alueelta. Kolme päivää sen jälkeen 25. kesäkuuta 1941 Neuvostoliitto pommitti Helsinkiä ja muita suomalaisia asutuskeskuksia.
Vuoden 1941 aikana Helsinkiä pommitettiin yhdeksän kertaa. 9. heinäkuuta Neuvostoliitto pommitti etenkin Kallion kaupunginosaa. Yhteensä 21 ihmistä kuoli.
Marraskuussa 1942 pommi surmasi kymmeniä ihmisiä, varsinkin lapsia, elokuvateatterin edessä. Sotasensuurin takia asiasta uutisoitiin niukasti, ettei mieliala laskisi.
Helsingin suurpommitukset vuonna 1944 helmikuun 6.–7., 16.–17. ja 26.–27. päivien välisinä öinä olivat viimeiset pommitukset, joiden jälkeen Neuvostoliitto aloitti massiivisen maahyökkäyksen.
Helsingin ilmatorjunnan kerrotaan hämänneen pommittajia nuotioiden ja valonheitinten avulla. Valonheittimet ja ensimmäisten harhautuneiden pommien sytyttämät tulipalot johtivatkin joitakin pommittajia harhaan. Sodan ajan lähteistä ei kuitenkaan löydy tietoa, että käskyä kaupungin muotoon rakennettujen kokkojen sytyttämisestä olisi annettu. Ilmatorjunnalla oli käytössään sen ajan huippukalustoa, tulenjohtotutka ja radiomittauslaitteita, joiden avulla voitiin tehdä joko tuhoamisammuntaa tai sulkuammuntaa. Arviolta vain 5–10 prosenttia suuresta pommimäärästä putosi Helsingin keskustaan. Valvontakomission jäsenten saapuessa taistelujen tauottua Helsinkiin he hämmästyivät. Venäläiset luulivat tuhonneensa pääkaupungin maan tasalle.
Stødlen kirkko

Stødlen kirkko () on Etnen kunnassa Vestlandin läänissä Norjassa sijaitseva puinen ja kivinen pitkäkirkko, jonka vanhimmat osat ovat 1100-luvulta. Puinen osuus valmistui 1600-luvulla.
Gjerden kirkko

Gjerden kirkko () on Etnen kunnassa Vestlandin läänissä Norjassa sijaitseva puinen pitkäkirkko vuodelta 1676.
Maastojuoksun Suomen-mestaruuskilpailut 1965

Maastojuoksun Suomen-mestaruuskilpailut 1965 käytiin 16. toukokuuta Vetelissä Keski-Pohjanmaalla. 
Miehissä Suomen mestaruuden 6 km matkalta voitti edellisen vuoden tavoin Pentti Rissanen ja mestaruuden 11,4 km matkalta voitti Jouko Kuha. Joukkueissa miehissä Suomen mestaruuden 6 km matkalta voitti viime vuoden tavoin Kaipolan Vireen ykkösjoukkue ja mestaruuden 11,4 km matkalta voitti Vuoksenniskan Urheilijat. Naisissa Suomen mestaruuden 1,9 km matkalta voitti edellisen vuoden tavoin Eeva-Liisa Kalliolahti ja joukkueissa mestaruuden voitti myöskin edellisen vuoden tavoin Kuortaneen Kunto. 
Tulokset.
Lähde:
Grindheimin kirkko (Etne)

Grindheimin kirkko () on Etnen kunnassa Vestlandin läänissä Norjassa sijaitseva puinen pitkäkirkko vuodelta 1728.
Lentokonesilta

Lentokonesilta on lentoasemalla sijaitseva silta, jota pitkin lentokoneet voivat ylittää esimerkiksi tien, rautatien tai vesiliikenneväylän. Siltoja on rakennettu sekä rullausteiden että kiitoteiden osiksi. Lentokonesiltoja on useilla suuremmilla lentoasemilla, mutta ne eivät ole kovin yleisiä.
Historia.
Maailman ensimmäinen lentokonesilta avattiin Yhdysvalloissa New Yorkin John. F. Kennedyn kansainväliselle lentoasemalle (tuolloin Idlewildin lentoasema) vuonna 1949. Se ylitti Van Wyck Expressway -tien. Nykyään lentoasemalta löytyy useita lentokonesiltoja.
Pian muillekin lähinnä länsimaiden eli Yhdysvaltojen, Kanadan ja Länsi-Euroopan suurille lentoasemille rakennettiin lentokonesiltoja, kun autoliikenne kasvoi ja lentosemille rakennettiin moottoriteitä. Osa etenkin pitkän matkan lentoasemaa aloittavista teistä kulkee umpinaisissa tunneleissa, eikä siltojen alla. Ensimmäinen Pohjois-Amerikan ja Euroopan ulkopuolinen lentokonesilta avattiin Sydneyn Kingsford Smithin lentoasemalle Australiaan vuonna 1967.
Amsterdamin Schipholin lentoasemalla lentokonesillat ylittävät sekä moottoriteitä että kanaaleja. Madeiran lentoaseman kiitotiestä suuri osa on rakennettu siltamaiselle pilareiden päällä olevalle kannelle.
Rajoitukset ja säännöt.
Silloille asetetaan painorajoitus, joka kertoo sillan kestämän maksimipainon. Tämä saattaa estää joidenkin, etenkin raskaimpien lentokonetyyppien kulkemisen sillalla. Myös siipien kärkiväli voi estää sillan käytön, jos kyseistä siltaa tai koko rullaustietä ei ole suunniteltu tarpeeksi suurelle kärkivälille. Tällöin riskinä on siiven osuminen toiseen lentokoneeseen tai muuhun esteeseen.
Matkustajalentokoneen pysäyttäminen sillalle on kiellettyä, koska mahdollisen evakuoinnin sattuessa olisi erittäin vaarallista olla kapealla sillalla. Esimerkiksi tulipalon takia laukaistut hätäliukumäet voisivat johtaa suoraan sillan reunojen yli.
Al-Masry

Al-Masry () on egyptiläinen jalkapalloseura, joka on kotoisin Port Saidsta. Sen peliasu koostuu vihreästä paidasta ja valkoisista housuista, ja sen kotiareena on Port Saidin kansainvälinen stadion. Seura on perustettu vuonna 1920.
Al-Masrylla on toimintaa myös muissa palloilulajeissa.
Adolfas Sabaliauskas

Adolfas Sabaliauskas (1873 – 1950) oli liettualainen roomalaiskatolisen kirkon kaniikki ja kansanrunouden sekä erityisesti kansanmusiikin tutkija. Hän käänsi Kalevalan liettuan kielelle asuessaan ensimmäisen maailmansodan aikana Helsingin yliopiston kansanrunouden professori Aukusti Niemen vieraana Patomäentien talossa Oulunkylässä.
Biržain maalaiskunnassa, Krikščiaissa syntyneen Adolfas Sabaliauskasin vanhemmat olivat varattomia suurtilallisten alustalaisia. Hän kävi Siauliain lukiota ja kävi loma-aikoinaan kokoamassa kansanrunoutta, satuja ja tarinoita. Ylioppilaaksi tultuaan hän opsikeli Kaunasin yliopiston pappisseminaarissa ja jatkoi teologian opintoja Freiburgin yliopistossa Sveitsissä. Hänet vihittiin papiksi 1895. Hän oli pappina ensin Libaussa ja sitten muun muassa Lyvberezessä Kuurinmaalla, Radviliškisissä ja sotilassairaalain kappalaisena Kaunasissa.
Sabaliauskas opiskeli myös musiikkitieteitä 1900-1901 Freiburgin yliopistossa Sveitsissä. Sabaliauskas keräsi laajan aineiston Koillis-Liettuan kansanrunoutta. Hän ystävystyi suomalaisen kansanrunouden tutkijan Aukusti Niemen kanssa tämän kolmivuotisen, Liettuaan suuntautuneen tutkijavierailun aikana 1909–1912 ja he aloittivat 1910 tieteellisen yhteistyön. Yhteistyö tuotti useita julkaisuja, muun muassa Suomalaisen Tiedeakatemian sarjassa vuonna 1912 julkaistun laajan liettualaisten kansanrunojen ja kansanlaulujen kokoelma "Lietuvių dainos ir giesmės šiaur-rytinėje Lietuvoje".
Sabaliauskas vieraili Suomessa parin viikon ajan 1913 ja uudelleen vuonna 1916. Jälkimmäinen vierailu venyi parin vuoden mittaiseksi koska ensimmäisen maailmansodan ollessa käynnissä Venäjän viranomaiset eivät antaneet Sabaliauskasille lupaa palata kotimaahansa ja myös Sabaliauskasin kotiseurakunnan kirkko ja pappila poltettiin sodan aikana. Sabaliauskas jäi Suomeen sotapakolaiseksi pariksi vuodeksi ja hän asettui Aukusti Niemen perheen vieraaksi. Sabaliauskas aloitti Suomessa ollessaan Kalevalan kääntämisen liettuan kielelle. Hän osallistui Suomessa katolisen kirkon toimintaan, ja oli huolehtimassa Suomessa silloin oleskelleista lukuisista liettualaisista. Ensimmäisen maailmansodan aikana Suomessa toimi Liettualaisten yhdistys, jonka puheenjohtajana oli myöhemmin Kaunasin sotamuseon johtajana ja itsenäisessä Liettuan lääkintäkenraalina toiminut Vladas Nagevičius. Liettualaisten yhdistys järjesti Helsingin yliopiston juhlasalissa 6. toukokuuta 1917 suuren liettualaisjuhlan, jossa juhlapuhujina olivat Maila Talvio ja Aukusti Niemi. Sabaliauskas palasi useiden muiden liettualaisten mukana kotimaahansa alkuvuonna 1918.
Sabaliauskas ja Nagevičius olivat aloitteentekijöinä kun Kaunasissa perustettiin toukokuussa 1927 Liettua-Suomi-seura. Samassa yhteydessä järjestettiin Kaunasissa sotamuseon puutarhassa suuri Suomi-juhla 8. toukokuuta 1927, jolloin suomalaisten kutsuvieraiden joukossa olivat muiden muassa professori Viljo Mansikka ja Aukusti Niemi.
Vuonna 2011 paljastettiin Aukusti Niemen kotitalon seinään kiinnitetty Sabaliauskasin ja Niemen yhteistyön muistolaatta.
Shahi Zinda

Shahi Zinda (, ) on nekropoli Samarkandissa, Uzbekistanissa. Se on osa UNESCO:n Samarkandin maailmanperintökohdetta.
Historia.
Shahi Zindassa on mausoleumeja ja rituaalirakennuksia kahdeksan vuosisadan ajalta, 1000-luvulta 1800-luvulla. Rakennuskokonaisuuteen kuuluu yli kaksikymmentä rakennusta, joista merkittävimmät ovat Timuridien dynastian ajalta 1300-1400-luvulta. 
Nimi Shahi Zinda ("Elävä kuningas") viittaa legendaan, jonka mukaan Muhammadin serkku Kusam ibn Abbas on haudattu tänne. Hän osallistui Arabien valloitusretkiin Keski-Aasiassa ja kuoli Samarkandissa vuonna 677. Legendan mukaan uskottomat mestasivat hänet, mutta hän nousi, otti päänsä ja laskeutui maan alle, missä hän elää yhä.
Nekropoli muodostuu kolmesta rakennusryhmästä, joita yhdistävät neljään suuntaan holvatut porttirakennukset, "chartaqit". Varhaisimmat rakennelmat ovat peräisin 1000-1100-luvuilta, ja niistä on jäljellä lähinnä perustukset ja joitain hautakiviä. Suurin osa rakennuksista on peräisin 1300-1400-luvuilta. Myöhemmät rakennelmat ovat vähämerkityksellisiä eivätkä ole vaikuttaneet alueen ulkomuotoon merkittävästi.
Pohjoisimpaan rakennusryhmään kuuluu 1000-luvulta peräisin oleva Kusam ibn Abbasin mausoleumi ja ympäröiviä rakennuksia, mm. moskeija 1400-luvulta; Khodja-Akhmadin mausoleumi 1340-luvulta ja niinkutsuttu vuoden 1361 mausoleumi; ja länsipuolella Timur Lenkin vaimon Tuman Agan mukaan nimetty rakennusryhmä.
Keskimmäinen ryhmmä on 1300-luvun lopulta ja 1400-luvun alkupuolelta. Siellä on Timurin sukulaisten sekä merkittävien uskonnollisten ja sotilasjohtajien mausoleumeja ja muistorakennuksia. Ryhmän länsiosassa on Timurin sisarentyttären Shadi Mulk Agan mausoleumi, johon on haudattu myös hänen äitinsä Turkan Aga, Timurin vanhempi sisar. Sitä vastapäätä on toisen Timurin sisaren, Shirin Bika Agan, mausoleumi. ja tämän vieressä kupolikattoinen kahdeksankulmainen hautarakennus 1400-luvun alkupuolelta.
Eteläisen rakennusryhmän huomattavin rakennus on kaksikupolinen mausoleumi 1430-luvulta. Sen rakennutti Timurin tieteitä suosinut pojanpoika Ulugh Beg matemaatikon ja tähtitieteilijän Qadi Zada al-Rumin muistoksi. Myös Shahi Zindan pääsisäänkäynti on Ulugh Begin samaan aikaan rakennuttama.
Kuten monet muut Samarkandin rakennukset ja muistomerkit, Shahi Zindan mausoleumit olivat rapistuneet pahoin 1900-luvulle tultaessa. Niitä alettiin restauroida neuvostoaikana 1900-luvun puolivälin jälkeen, ja restaurointi (sekä suoranainen jälleenrakennus) edistyi nopeasti Neuvostoliiton hajottua itsenäisen Uzbekistanin ensimmäisen presidentin Islom Karimovin valtakaudella.
Pentti Yli-Torala

Pentti Yli-Torala (24. elokuuta 1939 Ilmajoki – 4. elokuuta 2024 Seinäjoki) oli suomalainen pesäpalloilija, pesäpalloaktiivi ja pesäpallon junioritoiminnan pioneeri. 
Yli-Torala liittyi 16-vuotiaana Ilmajoen Kisailijoiden joukkueeseen vuonna 1956 ja pelasi siinä 13 vuotta. Hän saavutti joukkueessa viisi mestaruussarjamitalia: pronssia vuosina 1957 ja 1960, hopeaa 1958 sekä kultaa vuosina 1961 ja 1962. Yli-Torala pelasi Liitto–Lehdistö-ottelussa vuonna 1959.
Pelaajauran päätyttyä Pentti Yli-Torala siirtyi Seinäjoen Maila-Jusseihin junioritoiminnan vetäjäksi. Hän kuulutti myös seuran otteluita ja toimi sen puheenjohtajana yhden kauden. Yli-Torala johti SVUL:in Etelä-Pohjanmaan piirin pesäpallojaostoa lähes kymmenen vuotta. Suomen Pesäpalloliitossa Yli-Torala kehitti tenavapesistoimintaa ja -leirejä. Ensimmäinen hänen suunnitelmiensa mukainen tenavaleiri järjestettiin vuonna 1973. Yli-Torala toimi myös Pesäpalloliiton johtokunnassa ja hän oli Pesäpalloliiton ja Seinäjoen Maila-Jussien kunniajäsen.
Työuransa Yli-Torala teki Seinäjoella yläasteen teknisten töiden opettajana. Hän opetti puutöitä myös Seinäjoen kansalaisopistossa.
Yli-Torala oli naimisissa ja hänellä oli kaksi tytärtä.
Aleksandr Golovanov

Aleksandr Golovanov ( 7. elokuuta 1904 –
22. syyskuuta 1975) oli neuvostoliittolainen lentäjä ja ilmailu-upseeri. 
Golovanov liittyi puna-armeijaan vuonna 1919. Sisällissodan aikana hän toimi 59. kiväärirykmentissä. Syyskuussa 1920 hänet kotiutettiin. Vuonna 1924 hän liittyi salaiseen poliisiin Tšekaan ja työskenteli Moskovan sotilaspiirissä lokakuusta 1925 ja sitten Alma Atassa elokuusta 1930. Joulukuussa 1931 hän aloitti lentokoulutuksen, ja hänestä tuli Aeroflotin päälentäjä 1938. 
Hän osallistui Halhin-Golin taisteluihin ja talvisotaan.
Hänestä tuli ilmavoimien marsalkka (nuorin henkilö Neuvostoliiton historiassa, jolla on tämä arvo) 3. elokuuta 1943. Stalin otti hänet mukaan valtuuskuntaansa Teheranin konferenssiin marraskuun lopussa 1943.
Golovanov vastasi Helsingin suurpommituksista helmikuussa 1944 komentaen suoraan Neuvostoliiton korkeimman sodanjohdon eli käytännössä Stalinin alaisuudessa toimineita kaukotoimintailmajoukkoja (ven. Aviatsija dalnego deistvija – ADD), joita oli täydennetty ja vahvistettu tätä hyökkäystä varten. 
Vuonna 1948 Golovanov erotettiin virastaan. Hän toimi erityistehtävissä pääesikunnassa, ennen kuin jäi eläkkeelle vuonna 1953.